Kommissionens forordning (EF) nr. 127/2001
af 23. januar 2001
om ændring af forordning (EF) nr. 28/97 og om fastsættelse af den foreløbige forsyningsopgørelse for visse vegetabilske olier (undtagen olivenolie) til forarbejdningsindustrien for de franske oversøiske departementer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer(1), senest ændret ved forordning (EF) nr. 1257/1999(2), særlig artikel 2, stk. 6, og
ud fra følgende betragtninger:
(1) I Kommissionens forordning (EF) nr. 28/97 af 9. januar 1997 om gennemførelsesbestemmelser for særlige foranstaltninger for forsyning af de franske oversøiske departementer med visse vegetabilske olier til forarbejdningsindustrien(3), senest ændret ved forordning (EF) nr. 2359/2000(4), fastsættes den foreløbige forsyningsopgørelse for disse produkter for 1999.
(2) Ifølge artikel 2 i forordning (EØF) nr. 3763/91 skal der hvert år udarbejdes forsyningsopgørelser for de landbrugsprodukter, der er af afgørende betydning for konsum og forarbejdning. Der bør derfor fastsættes en forsyningsopgørelse for vegetabilsk olie bestemt til forarbejdning i de franske oversøiske departementer for 2001; følgelig bør bilaget til forordning (EF) nr. 28/97 ændres.
(3) Denne forordning træder i kraft efter udløbet af fristen for indgivelse af licensansøgninger i januar 2001. For at undgå en afbrydelse af OD's forsyning bør artikel 4, stk. 1 og 2, i forordning (EF) nr. 28/97 fraviges, så det for denne ene måned tillades, at licensansøgningerne indgives indtil fem arbejdsdage efter denne forordnings ikrafttræden, og at fristen for udstedelse af licenserne fastsættes til indtil ti arbejdsdage efter denne forordnings ikrafttræden.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
Bilaget til forordning (EF) nr. 28/97 erstattes af bilaget til denne forordning.
Artikel 2
Uanset artikel 4, stk. 1, indgives ansøgningerne om licenser i januar 2001 til den kompetente myndighed indtil fem arbejdsdage efter denne forordnings ikrafttræden.
Uanset artikel 4, stk. 2, udstedes licenserne i januar 2001 indtil ti arbejdsdage efter denne forordnings ikrafttræden.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. januar 2001.